Сийлахь-боккхачу Даймехкан тІеман турпалаллин агІонах цхьаъ ю Брестан гІап ларъяр. ГІап ларъярхоша, шайна юккъехь вайн мехкан тайп-тайпанчу халкъийн векалш болуш, тІаьххьара патарма чекхбаллалц тІемаш бира немцойн фашисташца, шайн хьуьнарш историхь гуттаренна дуьссур хилар дагахь а доцуш. Цара мостагІашца тІемаш бира шаьш дийриг къобалдаре, шайна хастамаш баре, толаме кхочург хиларе дегайовхо а йоцуш. Юьхьанца уьш къар ца луш дуьхьалбовлар, хІуъа хилла латтахь а юхацабовлар, «Брестская крепость» повестан автора С.Смирновс цунах лаьцна яздеш ма-хиллара, доьзна дара гарнизон хІинц-хІинца, тахана-кхана гІо кхачаре хьоьжуш хилла хиларца. Шайчаьрца кестта цхьаьнакхетар ду бохучу ойлано керла ницкъаш лора царна шайл дуккха а алсамчу мостагІашна дуьхьал дІахьочу къийсамехь, чІагІбора церан ницкъ, лакхадоккхура хьуьнар. Яздархочо нийса билгалдаьккхина тІеман хьалхарчу деношкахь вайн адамашкахь хилла хьал. Дукхахберш тешна бара тІом ша болабеллачу хоршахь дІагІуриг цахиларх. Дуьххьарлера эшамаш ларамаза хилла лорура, массо а тешна вара герггарчу деношкахь тІамехь орамашкара дуьйна хийцамаш хирг хиларх. Иза моьттуш бара Брестан гІап ларъярхой а. Амма хан-зама яларца шайчаьрца кестта цхьаьнакхетарг хиларх болу сатийсам дІабала болабелира. ТІеман къаьхьа, гІайгІане, къиза бакъдерг дара иза.